Document ID: 32011R0351

REGOLAMENT TA’ IMPLIMENTAZZJONI TAL-KUMMISSJONI (UE) Nru 351/2011
tal-11 ta’ April 2011
li jemenda r-Regolament (UE) Nru 297/2011 li jimponi kundizzjonijiet speċjali dwar l-importazzjoni ta’ għalf u ikel li joriġina jew ġej mill-Ġappun wara l-aċċident fl-impjant nukleari ta’ Fukushima
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 178/2002 tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (1), u b’mod partikolari l-Artikolu 53(1)(b)(ii) tiegħu,
Billi:
(1)
L-Artikolu 53 tar-Regolament (KE) Nru 178/2002 jipprevedi l-possibbiltà li jiġu adottati miżuri ta’ emerġenza tal-Unjoni xierqa għall-ikel u l-għalf impurtati minn pajjiż terz biex tkun imħarsa s-saħħa pubblika, is-saħħa tal-annimali jew l-ambjent, u dan meta r-riskju ma jistax jiġi kkontrollat b’mod sodisfaċenti permezz ta’ miżuri li jittieħdu mill-Istati Membri individwalment.
(2)
Wara l-aċċident fl-impjant nukleari ta’ Fukushima fil-11 ta’ Marzu 2011, il-Kummissjoni ġiet infurmata li l-livelli tar-radjonuklidi f’ċerti prodotti tal-ikel li joriġinaw mil-Ġappun bħall-ħalib u l-ispinaċi jaqbżu l-livelli ta’ azzjoni fl-ikel applikabbli fil-Ġappun. Tali kontaminazzjoni tista’ tikkostitwixxi theddida għas-saħħa pubblika u tal-annimali fi ħdan l-Unjoni u għalhekk fil-25 ta’ Marzu 2011 ġie adottat ir-Regolament ta’ Implimentazzjoni tal-Kummissjoni (UE) Nru 297/2011 li jimponi kundizzjonijiet speċjali dwar l-importazzjoni ta’ għalf u ikel li joriġina jew ġej mill-Ġappun wara l-aċċident fl-impjant nukleari ta’ Fukushima (2).
(3)
Ir-Regolament (UE) Nru 297/2011 jipprevedi l-ħtieġa ta’ kontroll qabel l-esportazzjoni mill-awtoritajiet kompetenti tal-Ġappun. Il-livelli ta’ azzjoni għall-jodju, iċ-ċesju u l-plutonju fl-ikel ġew stabbiliti mill-awtoritajiet kompetenti tal-Ġappun. Il-Kummissjoni ġiet mgħarrfa fis-17 ta’ Marzu 2011 b’dawn il-livelli ta’ azzjoni applikabbli fil-Ġappun iżda kien indikat li dawn il-livelli ta’ azzjoni ġew adottati għalissa bħala valuri ta’ regolazzjoni provviżorji. L-awtoritajiet mill-Ġappun għarrfu wkoll lill-Kummissjoni li l-prodotti li ma jitħallewx jitqiegħdu fis-suq tal-Ġappun lanqas ma jitħallew li jiġu esportati. Issa sar evidenti li dawn il-livelli ta’ azzjoni se jiġu applikati fil-Ġappun għal perjodu itwal. Għalhekk, sabiex ikun hemm konsistenza bejn il-kontrolli ta’ qabel l-esportazzjoni mwettqa mill-awtoritajiet Ġappuniżi u l-kontrolli fuq il-livell tar-radjonuklidi mwettqa fuq l-għalf u l-ikel li joriġina jew ġej mill-Ġappun fid-dħul tal-UE, huwa xieraq li jiġu applikati fuq bażi provviżorja l-istess livelli massimi fl-UE għar-radjonuklidi fl-għalf u fl-ikel mill-Ġappun bħal-livelli ta' azzjoni applikabbli fil-Ġappun sakemm dawn ikunu aktar baxxi mill-valuri tal-UE.
(4)
Dan ir-Regolament huwa bla ħsara għal-livelli stabbiliti xjentifikament stipulati fir-Regolament tal-Kunsill (Euratom) Nru 3954/87 u r-Regolamenti tal-Kunsill (Euratom) Nru 944/89 u (Euratom) Nru 770/90 għall-applikazzjoni fil-każ ta’ aċċident nukleari fil-futur jew kwalunkwe każ ieħor ta’ emerġenza radjoloġika li taffettwa t-territorju tal-UE. Dan ir-Regolament japplika għall-isotopi ta’ stronzju u l-valuri huma stabbiliti fir-Regolament (Euratom) Nru 3954/87, billi ma hemm l-ebda valuri bħal dawn stabbiliti fil-Ġappun.
(5)
Billi għalissa hemm evidenza li l-għalf u l-ikel li joriġinaw minn ċerti reġjuni tal-Ġappun huma kkontaminati mir-radjonuklidi jodju-131, ċesju-134 u ċesju-137 u li ma hemm l-ebda indikazzjoni li l-għalf u l-ikel li joriġinaw jew ġejjin mill-Ġappun huma kkontaminati b’radjonuklidi oħra, huwa xieraq li jiġu ristretti l-kontrolli obbligatorji għal jodju-131, ċesju-134 u ċesju-137. L-Istati Membri jistgħu wkoll iwettqu analiżi fuq bażi volontarja għall-preżenza ta’ radjonuklidi oħra sabiex jiġbru informazzjoni dwar il-preżenza possibbli ta’ dawn ir-radjonuklidi oħra. Għalhekk huwa xieraq li jissemmew il-livelli massimi eżistenti fil-leġiżlazzjoni tal-UE jew il-livelli ta’ azzjoni applikati fil-Ġappun għar-radjonuklidi tal-elementi stronzju, plutonju u trans-plutonju fl-Anness II ta’ dan ir-Regolament.
(6)
Huwa għalhekk xieraq li r-Regolament (UE) Nru 297/2011 jiġi emendat skont dan.
(7)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Ir-Regolament (UE) Nru 297/2011 huwa emendat kif ġej
(1)
L-Artikolu 2 huwa emendat kif ġej:
(a)
Fil-paragrafu 3, it-tielet inċiż huwa sostitwit b'dan li ġej:
“-
fil-każ li l-prodott joriġina jew jiġi mill-prefetturi Fukushima, Gunma, Ibaraki, Tochigi, Miyagi, Yamagata, Niigata, Nagano, Yamanashi, Saitama, Tokyo u Chiba, il-prodott ma fihx livelli tar-radjonuklidi jodju-131, ċesju-134 u ċesju-137 ’il fuq mil-livelli massimi previsti fl-Anness II ta' dan ir-Regolament. Din id-dispożizzjoni tapplika wkoll għall-prodotti li joriġinaw mill-ibħra kostali ta’ dawn il-prefetturi, irrispettivament minn fejn dawn il-prodotti jaslu.”
(b)
Il-paragrafu 4 huwa sostitwit b’dan li ġej:
“4. Il-mudell tad-dikjarazzjoni msemmi fil-paragrafu 3 huwa ppreżentat fl-Anness I. Id-dikjarazzjoni għandha tiġi ffirmata minn rappreżentant awtorizzat tal-awtoritajiet kompetenti Ġappuniżi u għall-prodotti li jaqgħu taħt it-tielet inċiż tal-paragrafu 3, għandha tiġi akkumpanjata minn rapport analitiku.”
(2)
L-Artikolu 7 huwa sostitwit b'dan li ġej:
“Artikolu 7
Prodotti li ma jkunux konformi
L-għalf u l-ikel li joriġinaw jew li ġejjin mill-Ġappun li ma jikkonformawx mal-livelli massimi msemmijin fl-Anness II ma għandhomx jitqiegħdu fis-suq. Tali għalf u ikel li ma jikkonformawx għandhom jintremew b’mod sigur jew jintbagħtu lura lejn il-pajjiż ta’ oriġini.”
(3)
L-Anness huwa sostitwit bit-test fl-Anness I ta' dan ir-Regolament.
(4)
Jiżdied Anness II ġdid, li t-test tiegħu jinsab fl-Anness II ta’ dan ir-Regolament.
Artikolu 2
Dħul fis-seħħ
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussell, il-11 ta’ April 2011.

Labels: 17
14
20
0
3
6
18